ΚΑΝΟΝΙΣΜΟΣ (ΕΚ) αριθ. 2768/1999 ΤΗΣ ΕΠΙΤΡΟΠΗΣ

της 22ας Δεκεμβρίου 1999

περί καθορισμού, για το έτος 2000, των λεπτομερειών εφαρμογής για τη δασμολογική ποσόστωση βοείου κρέατος που προβλέπεται με την ευρωπαϊκή συμφωνία μεταξύ της Κοινότητας και της Δημοκρατίας της Σλοβενίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1569/1999 του Συμβουλίου, της 12ης Ιουλίου 1999, σχετικά με ορισμένες διαδικασίες εφαρμογής της ευρωπαϊκής συμφωνίας συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Σλοβενίας, αφετέρου(1), και ιδίως το άρθρο 1,

Εκτιμώντας τα ακόλουθα:

(1) με την ευρωπαϊκή συμφωνία σύνδεσης με τη Σλοβενία(2) εφεξής αποκαλούμενη "η συμφωνία", όπως τροποποιήθηκε από το πρωτόκολλο της 11ης Νοεμβρίου 1996(3), έχει προβλεφθεί το άνοιγμα, για το έτος 2000, δασμολογικής ποσόστωσης βοείου κρέατος με μειωμένο δασμό· κατά συνέπεια, θα πρέπει να καθορισθούν οι λεπτομέρειες που αφορούν την ποσότητα αυτή·

(2) για να διασφαλισθεί ο τακτικός ρυθμός των εισαγωγών των ποσοτήτων που καθορίστηκαν είναι σκόπιμο να κλιμακωθούν οι ποσότητες αυτές σε διαφορετικές περιόδους·

(3) πρέπει να προβλεφθεί η διαχείριση του εν λόγω καθεστώτος να πραγματοποιείται μέσω πιστοποιητικών εισαγωγής· για το σκοπό αυτό, πρέπει να προβλεφθούν, ιδίως, οι λεπτομέρειες υποβολής των αιτήσεων, καθώς και τα στοιχεία που πρέπει να περιέχονται στις αιτήσεις και τα πιστοποιητικά, ενδεχομένως, παρεκκλίνοντας ή συμπληρώνοντας ορισμένες διατάξεις του κανονισμού (ΕΟΚ) αριθ. 3719/88 της Επιτροπής, της 16ης Νοεμβρίου 1988, για τις λεπτομέρειες εφαρμογής του καθεστώτος των πιστοποιητικών εισαγωγής, εαγωγής και, προκαθορισμού για τα γεωργικά προϊόντα(4), όπως τροποποιήθηκε τελευταία από τον κανονισμό (ΕΚ) αριθ. 1127/1999(5), και του κανονισμού (ΕΚ) αριθ. 1445/95 της Επιτροπής, της 26ης Ιουνίου 1995, για τις λεπτομέρειες εφαρμογής του καθεστώτος των πιστοποιητικών εξαγωγής στον τομέα του βοείου κρέατος και για την κατάργηση του κανονισμού (ΕΟΚ) αριθ. 2377/80(6), όπως τροποποιήθηκε τελευταία από τον κανονισμό (ΕΚ) αριθ. 2648/98(7), πρέπει, εξάλλου, να προβλεφθεί ότι τα πιστοποιητικά εκδίδονται μετά τη χρονική προθεσμία για την εξέτασή τους και μέσω, ενδεχομένως, της εφαρμογής ενιαίου ποσοστού μείωσης·

(4) δεδομένου ότι τα εν λόγω καθεστώτα εμπεριέχουν τον κίνδυνο της κερδοσκοπίας στον τομέα του βοείου κρέατος, πρέπει να καθοριστούν οι ακριβείς όροι για την πρόσβαση των εμπορευομένων στο εν λόγω καθεστώς· ο έλεγχος των κριτηρίων αυτών επιβάλλει να υποβάλλεται η αίτηση στο κράτος μέλος όπου ο εισαγωγέας είναι εγγεγραμμένος στο μητρώο φόρου προστιθέμενης αξίας (ΦΠΑ)·

(5) τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο από 1ης Ιανουαρίου έως 31 Δεκεμβρίου 2000, μπορούν να εισαχθούν, στο πλαίσιο της δασμολογικής ποσόστωσης που άνοιξε με την ευρωπαϊκή συμφωνία με τη Σλοβενία 9100 τόνοι νωπού ή διατηρημένου με απλή ψύξη βοείου κρέατος που υπάγεται στους κωδικούς ΣΟ ex 0201 10 00 (σε σφάγια), 0201 20 20, 0201 20 30, 0201 20 50 και 0201 30 00, καταγωγής Σλοβενίας.

Η εν λόγω ποσόστωση φέρει τον αύξοντα αριθμό 09.4082.

2. Για τα κρέατα που αναφέρονται στην παράγραφο 1, οι δασμοί κατ' αξία και τα ειδικά ποσά των δασμών που καθορίζονται στο κοινό δασμολόγιο (ΚΔ) μειώνονται κατά 80 %.

3. Η ποσότητα που αναφέρεται στην παράγραφο 1 κλιμακώνεται κατά τη διάρκεια του έτους ως εξής:

- 4550 τόνοι κατά την περίοδο από 1ης Ιανουαρίου έως 30 Ιουνίου 2000,

- 4550 τόνοι κατά την περίοδο από 1ης Ιουλίου έως 31 Δεκεμβρίου 2000.

4. Εάν, κατά τη διάρκεια του έτους 2000, η ποσότητα για την οποία υποβάλλονται αιτήσεις εισαγωγής κατά την πρώτη περίοδο που καθορίζεται στην προηγούμενη παράγραφο είναι μικρότερη από τη διαθέσιμη ποσότητα, η υπόλοιπη ποσότητα προστίθεται στη διαθέσιμη ποσότητα για την επόμενη περίοδο.

Άρθρο 2

1. Για να επωφεληθεί από τα καθεστώτα που διέπουν την εισαγωγή:

α) ο αιτών για πιστοποιητικό πρέπει να είναι φυσικό ή νομικό πρόσωπο το οποίο, κατά τη στιγμή της υποβολής της αίτησης, πρέπει να αποδείξει στις αρμόδιες αρχές του ενδιαφερόμενου κράτους μέλους ότι άσκησε τουλάχιστον μία φορά κατά τη διάρκεια των τελευταίων δώδεκα μηνών εμπορική δραστηριότητα στον τομέα του εμπορίου βοείου κρέατος με τρίτες χώρες και ότι είναι εγγεγραμμένος σε εθνικό μητρώο ΦΠΑ·

β) η αίτηση πιστοποιητικού μπορεί να υποβληθεί μόνον στο κράτος μέλος στο οποίο είναι εγγεγραμμένος ο αιτών·

γ) η αίτηση πιστοποιητικού πρέπει να αφορά ελάχιστη ποσότητα 15 τόνων σε βάρος προϊόντων, χωρίς να υπερβαίνει τη διαθέσιμη ποσότητα·

δ) η αίτηση πιστοποιητικού και το πιστοποιητικό περιλαμβάνουν στη θέση 8 την ένδειξη της χώρας καταγωγής· το πιστοποιητικό συνεπάγεται την υποχρέωση να πραγματοποιηθεί η εισαγωγή από την αναγραφόμενη χώρα·

ε) η αίτηση πιστοποιητικού και το πιστοποιητικό περιλαμβάνουν, στη θέση 20, τον αύξοντα αριθμό 09.4082 και μία τουλάχιστον από τις ακόλουθες ενδείξεις:

- Reglamento (CE) n° 2768/1999

- Forordning (EF) nr. 2768/1999

- Verordnung (EG) Nr. 2768/1999

- Κανονισμός (ΕΚ) αριθ. 2768/1999

- Regulation (EC) No 2768/1999

- Règlement (CE) n° 2768/1999

- Regolamento (CE) n. 2768/1999

- Verordening (EG) nr. 2768/1999

- Regulamento (CE) n.o 2768/1999

- Asetus (EY) N:o 2768/1999

- Förordning (EG) nr 2768/1999.

2. Κατά παρέκκλιση του άρθρου 5 του κανονισμού (ΕΚ) αριθ. 1445/95, η αίτηση πιστοποιητικού και το πιστοποιητικό μπορούν να περιλαμβάνουν, στη θέση 16, έναν ή περισσότερους από τους κωδικούς ΣΟ που αναφέρονται στο άρθρο 1 παράγραφος 1.

Άρθρο 3

1. Οι αιτήσεις πιστοποιητικών μπορούν να κατατεθούν μόνο:

- από 5 έως 14 Ιανουαρίου 2000, για την ποσότητα που αναφέρεται στο άρθρο 1 παράγραφος 3 πρώτη περίπτωση,

- από 3 έως 12 Ιουλίου 2000, για την ποσότητα που αναφέρεται στο άρθρο 1 παράγραφος 3 δεύτερη περίπτωση.

2. Μία και μόνο αίτηση μπορεί να υποβληθεί από τον ίδιο ενδιαφερόμενο. Σε περίπτωση υποβολής από τον ίδιο ενδιαφερόμενο περισσοτέρων αιτήσεων, όλες οι αιτήσεις απορρίπτονται.

3. Τα κράτη μέλη ανακοινώνουν στην Επιτροπή, το αργότερο την πέμπτη εργάσιμη ημέρα μετά τη λήξη της προθεσμίας των αιτήσεων, τις αιτήσεις που υποβλήθηκαν για τις διαθέσιμες ποσότητες. Η ανακοίνωση αυτή περιλαμβάνει τον κατάλογο των αιτούντων και τις αιτούμενες ποσότητες.

Όλες οι ανακοινώσεις, συμπεριλαμβανομένων και των ανακοινώσεων "μηδέν", πραγματοποιούνται με φαξ, και, στην περίπτωση κατάθεσης των αιτήσεων, χρησιμοποιείται το έντυπο που περιλαμβάνεται στο παράρτημα του παρόντος κανονισμού.

4. Η Επιτροπή αποφασίζει σε ποιο βαθμό μπορεί να δοθεί συνέχεια στις αιτήσεις πιστοποιητικών.

Εάν η ποσότητα για την οποία έχουν ζητηθεί πιστοποιητικά υπερβαίνει τη διαθέσιμη ποσότητα, η Επιτροπή καθορίζει ενιαίο ποσοστό μείωσης των αιτούμενων ποσοτήτων.

5. Με την επιφύλαξη της απόφασης αποδοχής των αιτήσεων από την Επιτροπή, τα πιστοποιητικά εκδίδονται το ταχύτερο δυνατόν.

Άρθρο 4

1. Με την επιφύλαξη των διατάξεων του παρόντος κανονισμού, εφαρμόζονται οι διατάξεις των κανονισμών (ΕΟΚ) αριθ. 3719/88 και (ΕΚ) αριθ. 1445/95.

2. Κατά παρέκκλιση από το άρθρο 3 του κανονισμού (ΕΚ) αριθ. 1445/95, τα πιστοποιητικά εισαγωγής που θεσπίζονται σύμφωνα με τον παρόντα κανονισμό ισχύουν για περίοδο 180 ημερών από την ημερομηνία έκδοσής τους. Ωστόσο, κανένα πιστοποιητικό δεν ισχύει μετά τις 31 Δεκεμβρίου 2000.

3. Τα εκδιδόμενα πιστοποιητικά ισχύουν σε ολόκληρη της επικράτεια της Κοινότητας.

Άρθρο 5

Τα προϊόντα θα απολαύσουν των δασμών που αναφέρονται στο άρθρο 1 κατόπιν υποβολής πιστοποιητικού κυκλοφορίας EUR.1, το οποίο χορηγείται από τη χώρα εξαγωγής σύμφωνα με τις διατάξεις του πρωτοκόλλου αριθ. 4 που έχει προσαρτηθεί στην ευρωπαϊκή συμφωνία, είτε δήλωσης που συντάσσεται από τον εξαγωγέα σύμφωνα με τις διατάξεις του εν λόγω πρωτοκόλλου.

Άρθρο 6

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Δεκεμβρίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 187 της 20.7.1999, σ. 1.

(2) ΕΕ L 51 της 26.2.1999, σ. 3.

(3) ΕΕ L 51 της 26.2.1999, σ. 208.

(4) ΕΕ L 331 της 2.12.1988, σ. 1.

(5) ΕΕ L 135 της 29.5.1999, σ. 48.

(6) ΕΕ L 143 της 27.6.1995, σ. 35.

(7) ΕΕ L 335 της 10.12.1998, σ. 39.

ΠΑΡΑΡΤΗΜΑ

Φαξ: (32-2) 296 60 27/295 36 13

Εφαρμογή του κανονισμού (ΕΚ) αριθ. 2768/1999

Αύξων αριθ. 09.4082

>PIC FILE= "L_1999333EL.000702.EPS">